《绿头鸭 又寄疏斋》
元代·姚燧

笑疏斋，老来犹未情疏。似嫌呼、缑山笙鹤，表彰特号云居。

善形容、世间有几，写绰约、天外无余。我怅离群，阳春寡和，溉鬵来食武昌鱼。

对芳酒、一声金缕，丝竹用何如。今逾信、古人一言，名下无虚。

记前回、东山胜赏，万株霜叶红初。向岩前、缓移玉勒，怕林下、相失篮舆。

忘赋桃花，清新捷对，坐令辞客掷中书。看明日、片帆东下，江渺正愁予。

凭消遣、算除睡乡，能到华胥。

作者简介：姚燧（1238年～1313年），字端甫，号牧庵，河南洛阳（今河南洛阳）人。 元朝文学家。官翰林学士承旨、集贤大学士。能文，与虞集并称。所作碑志甚多，大都为歌颂应酬之作。原有集，已散失，清人辑有《牧庵集》。